མ་ནུབ་པའི་གཏན་ཚིགས་བཞུགས་སོ། །

༄༅། ། ། ། བསྟན་པ་དར་ནུབ་ཀྱི་ལོ་རྒྱུས་བསྟན་པ་ནི། དང་པོ་བསྟན་པ་གཡུང་དྲུང་བོན་གྱིས་བཟུང་ནས་དར་ཞིང་རྒྱས་པར་བྱས། མཁས་བཙུན་གྲུབ་པ་ཐོབ་པ་རྣམས་ཀྱིས་བསྟན་པ་བསྐྱངས། སྒྲུབ་པ་པོ་རྒྱལ་ཐེབས་རྣམས་ཀྱིས་བསྟན་པ་འཛིན། མཐུ་བོ་ཆེ་མན་ངག་དང་ལྡན་པ་རྣམས་ཀྱིས་བསྟན་པ་བསྲུང་། བོད་དང་ཞང་ཞུང་གཉིས་ཀ་ན་བོན་མ་ཡིན་པ་ཆོས་ཀྱི་སྐད་མེད། དུས་དེ་ཙམ་ན་ཞང་ཞུང་ན་གྲུབ་ཐོབ་ཙོ་མེན་གྱེར་ཆེན་དང་། བོད་ན་སྤ་ཇི་ཕྲོམ་དཀར་པོ། སྟོང་རྒྱུང་མཐུ་ཆེན། མཁས་པ་མི་བཞི། བླ་ཆེན་དྲན་པ་ནམ་མཁའི་སྐུ་ཚེའི་སྨད། སྤྲུལ་པའི་སྐུ་བཞི་ནི། ཞང་ཞུང་བཀྲ་ཤིས་རྒྱལ་མཚན། གུ་རུབ་སྟག་ཝེར་ཤིང་སླགས།

མ་ཧོར་སྟག་གཟིགས། ཚེ་སྤུངས་ཟླ་བ་རྒྱལ་མཚན་དང་བཞིའོ། ། ཏ་པི་ཧྲི་ཙས་གདམས་པ་བཞག་པའི། མཆོག་ཐུན་མོང་གཉིས་ལ་མངའ་བསྙེམས་པ་ཡི། གྱེར་སྤུངས་ཆེན་པོ་སྣང་བཞེར་ལོད་པོ་བཞུགས་པའི་དུས། དུས་ཀྱིས་འཁོར་ལོའི་ཤུགས་ཀྱིས་གཡུང་དྲུང་གི་བོན་ནུབ་པ་ལགས་སོ། ། རྒྱལ་པོ་ནི། ཞང་ཞུང་གི་རྒྱལ་པོ་ལིག་མི་རྐྱ་། མོན་གྱི་རྒྱལ་པོ་བན་ལིང་བ། བོད་ཀྱི་རྒྱལ་པོ་ཁྲི་སྲོང་ལྡེ་བཙན་བཞུགས་པའི་དུས། དེ་གོང་རྒྱལ་པོ་རེ་རེ་ལ་སྐུ་འཁྲུངས་པའི་དུས་སུ། ཕྱི་བློན་གཅིག འབྲིང་བློན་གཅིག་དང་གཉིས་ལས་མེད། ཁྲི་སྲོང་ལྡེ་བཙན་གྱི་རིང་ལ། ཕྱི་བློན་བཅུ། ནང་བློན་བཅུ། འབྲིང་བློན་བཅུ་དང་སུམ་ཅུ་ཡོད་པའི་དུས་དེར་རྒྱལ་པོ་མངའ་ཐང་ཆེ་སྟེ། སྟག་གཟིག་ནོར་གྱི་རྒྱལ་པོ་བཏུལ་ནས། ཚོང་ལམ་ཐ་མར་ཆུའོ་ཆེན་པོས་ཆོད་པ་ལ། ཤིང་རིང་གི་ཟམ་པ་བཙུགས་པ་དང་། སྐུ་སྲུང་བྱེད་པར་ཁས་བླངས་སོ། ། དེ་དུས་ཞང་ཞུང་

གི་རྒྱལ་པོ་ལིག་མི་རྐྱ་བཞུགས་ན། ཞང་ཞུང་ལ་དམག་སྟོང་སྡེ་དགུ་ཁྲི་དགུ་འབུམ་ཡོད་པའི་སྟེང་དུ། སུམ་པ་སྟོང་བུ་ཆུང་ཡན་ཆད་མངའ་རིས་ཡིན་ལ། བོད་ལ་སྟོང་སྡེ་བཞི་བཅུ་རྩ་གཉིས། སྟོང་བུ་ཆུང་གཅིག་དང་གསུམ་ལས་མེད་ནས། ཞང་ཞུང་གི་རྒྱལ་པོ། བོད་ཀྱི་རྒྱལ་པོས་མངོན་དུ་བཏུལ་དུ་མ་འདོད་ནས། བོད་ཀྱི་རྒྱལ་པོའི་ཐུགས་ལ་བརྣག་པ་དང་། ངན་གྱིས་གཡོ་སྒྱུས་བཏུལ་ལོ་བསམ་མོ། ། དེའི་དུས་ན་ཞང་ཞུང་གི་རྒྱལ་པོ་ལ། བཙུན་མོ་གསུམ་ཡོད་པའི་ཆུང་ཤོས། གུ་རིབ་བཟའ་སྣང་སྣང་སྒྲོན་ལེགས་མོ་བྱ་བ། མོ་ལོ་བཅོ་བརྒྱད་ལོན་པ་ཞིག་ཡོད་པ་དེ་ལ། བོད་ཀྱི་རྒྱལ་པོའི་འཕྲིན་བློན་པ། ཞེ་ངན་ལ་ཁོང་གདུག་པ། སྨྲ་མཁས་ལ་གཡོ་ཆེ་བ། སྣང་ནམ་ལེགས་གྲུབ་བྱ་བ་

ཞིག་གིས། གསེར་ཕྱེ་འབྲོང་རུ་གང་ཁྱེར་ཏེ། སྣང་སྒྲོན་ལེགས་མ་ལ་བྱིན་ནས་འདི་སྐད་སྨྲས་སོ། ། སྣང་སྣང་སྒྲོན་ལེགས་མ་ཁྱོད་ལྟ་བུ། ཞང་ཞུང་རྒྱལ་པོའི་ཁབ་ཡང་ཆུན་བྱེད་པ། ཁྱོད་རང་ཨ་ཅང་ཆེས་ཏེ། བོད་ཀྱིས་རྒྱལ་པོས་ཡང་མི་བཟོད་པར་འདུག་པས་ན། འདི་སྨད་པའི་ཐབས་ཡོད་དམ། ཡོད་ན་བོད་ཀྱི་རྒྱལ་པོའི་ཁབ་ཀྱི་ཡང་ཆེན་མ་བྱ། བོད་ཀྱི་མངའ་རིས་སུམ་གཉིས་སྟེར་བར་འདུག་གོ་སྨྲས་པས། སྒྲོན་ལེགས་མས་ན་རེ། ཞང་ཞུང་རྒྱལ་པོ་ལ་དམག་ས་ཁེབ་པར་ཡོད། བོད་ཀྱི་རྒྱལ་པོ་ལ་དམག་བ་གྲེ་མོའི་གཞུང་ཙམ་ལས་མེད་པས། མངོན་དུ་བཏུལ་དུ་མི་ཐུབ་པས། ངན་དང་ཐབས་ཀྱིས་འདུལ་ན། ཞང་ཞུང་རྒྱལ་པོ་ནི་ཟླ་བ་ཕྱི་ཏ་

ལ། ཞང་ཞུང་ཡུལ་ནས། སུམ་པ་གླང་གི་གྱིམ་ཤོད་དུ། སྐུ་རྐྱེན་དང་ཆས་ནས་མདུན་མ་ལ་བཞུད་ཀྱིས། དེར་སྒུགས་ལ་ཀྲོངས་མཛོད་ཅིག དེའི་བྱ་སྟངས་བདག་གིས་བྱ་ཟེར་ཏེ། བུད་མེད་ཀྱི་བློ་ལ་ལྟོས་པ་འཆར་མ་འདོད་ནས། དེ་སྐད་སྨྲས་སོ། ། དེར་ཚེས་དུས་ལ་འོང་པའི་བརྡ། ལ་བཙས་ཀྱི་ཁར་འཇོག་པར་ཆད་དོ། ། དེར་བོད་ཀྱི་རྒྱལ་བློན་དམག་མི་སྟོང་སྡེ་མང་པོ་དང་ཆས་ནས་ཡོངས་ཏེ། སྣ་ནམ་ལེགས་གྲུབ་དང་། རྒྱལ་པོ་གཉིས་བསྟུན་ནས། ལ་བཙས་ཀྱི་ཁར་བྱོན་ནས་བལྟས་པས། ཆུ་སླང་ང་གང་གི་ནང་ན། གསེར་ཆུང་གཅིག དུང་ཆུང་གཅིག དུག་མདེལ་གཅིག་དང་གསུམ་གདའོ། ། བོད་ཀྱི་རྒྱལ་པོའི་ཞལ་ནས། ཆུ་སླང་ང་གང་ནི་ཟླ་བ་ཕྱི་

མའི་ཉ་ལ་འོང་བྱ་བ་ཡིན། གསེར་ཆུང་དང་དུང་ཆུང་ནི། དྭང་རའི་གསེར་ཕུག་དང་དུང་ཕུག་གཉིས་སུ་དམག་ཆོས་ལ་སྒུགས་ཤིག་བྱ་བ་ཡིན། དུག་མདེལ་ནི་བརྣག་པ་སྐྱེད་ལ་བསྒུག་ལ་སོད་ཅིག་བྱ་བ་ཡིན་ཟེར་ཏེ། བསྒུགས་སོ། ། དེར་རྒྱལ་པོ་གཉིས་མཇལ་ནས། བོད་ཀྱི་དམག་མིས་ཞང་ཞུང་གི་རྒྱལ་པོ་བཀྲོངས་སོ། ། དེར་ཞང་ཞུང་འབུམ་སྡེ་ནི་ཕམ། བོད་ཀྱི་ཁྲི་སྡེ་ནི་རྒྱལ་ལོ། ། དུས་དེ་ཙམ་ན། དབུས་ཀྱི་ལྷ་སར་མི་སྡེ་ཅི་བྱ་བར་མ་བཏུབ་སྟེ། སྤེ་ནེ་གུ་བྱ་བའི་མོ་མ་ཞིག་ལ་མོ་བཏབ་པས། ཁྱེད་ཀྱི་མི་སྡེ་ཕུང་པ་འདི་ཅིས་ཀྱང་མ་ལེན་སྟེ། ཕ་མེད་པའི་བུ་ཞིག་ཡོད་པར་འདུག དེའི་ནལ་སྣ་ཟུག་པ་ཡིན་ཟེར་རོ། ། དེ་གང་ཡིན་བྱས་པས། ཁྱེའུ་ལོ་བཅོ་ལྔ་ལོན་པ་ཞིག་ལ།

ལྕག་སྣ་བཙུག་ནས་འདི་ཡིན་ཟེར་རོ། ། དེ་ལ་ཅིས་ཕན་དྲིས་པས། བོན་པོ་རུས་སྣ་མི་འདྲ་བ་བཅོ་ལྔས་སེལ་ཆེན་ཞིག་གྱིས་ལ། ནལ་བུ་གླང་ཁམ་པ་ཞིག་ལ་བསྐྱོན་ལ། ཁ་ནུབ་ཏུ་སྟོན་ལ་སྐད་རིགས་མི་གཅིག་པའི་ཡུལ་དུ་བཤུགས་ན་ཕན་ཟེར་ནས། ཁ་ཆེ་བྱེ་བྲག་སྨྲ་བའི་ཡུལ་དུ་སྤྱུགས་སོ། ། ཁྱེའུ་ལས་ཅན་ཞིག་བྱུང་སྟེ། རྒྱ་གར་གྱི་ཡུལ་དུ་ཆོས་བསླབ་པས། ལོ་ཚ་བ་བཟང་པོ་ཞིག་བྱུང་། མིང་ཡང་དགེ་སློང་བྷོ་ཏི་ས་ཏྭར་བཏགས་སོ། ། ཁོ་བཤུགས་པའི་རྐྱེན་མོ་བོན་ལ་དྲིས་བྱས་པས། རྒྱལ་བློན་གྱི་བར་དུ་ཕྲ་མ་གསོལ་བ། བོན་སྣུབས་ལ་ཆོས་མཛོད། བཀའ་ནི་དམ་པའི་ཆོས་བདེན། བོན་འདི་མངའ་ཐང་མཐོ་ན། ལན་ཅིག་རྒྱལ་

སྲིད་དང་། རྒྱལ་ཁམས་ཡོངས་ལ་གནོད་པར་མཆིས་པས། བོན་བསྣུབས་དགོས་ཟེར་ཏེ་འཕྲིན་བརྫངས་སོ། ། རྒྱལ་པོས་ཕྲ་མ་ལ་མ་གསན་པར། འོ་ན་ཉི་ཟླ་ཡང་སྣུབ་བམ། དུས་ལ་བབ་སྟེ་ནུབ་པ་སྲིད་པ་ལས། ཆེད་དུ་སྣུབ་ཏུ་མི་རུང་གསུངས། དུས་དེ་ཙམ་ན། ཉི་ཟླའི་འོད་ཀྱང་ཤི་བ་ཞིག་བྱུང་། མོན་གྱི་རྒྱལ་པོ་བམ་ལིང་གྷའི་རྨི་ལྟས་སུ། གསེར་གྱི་ཉི་མ་སྟོང་གསུམ་དྲོས་པ་ཞིག་ཤར་ནས། སའི་གཏིང་དུ་ནུབ་པ་རྨིས་ཟེར། རྨི་ལམ་དེ་རྒྱལ་བུ་ཧ་ལ་ཡོ་ག་ལ་བཤད། དེས་བློན་པོ་ཙེ་ར་ལ་བཤད། དེས་གཅིག་ནས་གཅིག་ཏུ་ཐོས་ནས་རྒྱལ་པོའི་སྙན་དུ་གསན་ནས། བོད་ཀྱི་རྒྱལ་པོའི་ཐུགས་དགོངས་ནས་སྨྲས་པ། ནལ་བུ་འདི་འདྲ་རྒྱལ་ཁམས་སུ་བཤུགས་པས། ཟ་འཕྲང་དང་

ལྷོ་བལ་གྱི་ཚད་པས་མ་ཤི་བར། རྒྱ་གར་གྱི་ཡུལ་དུ་ཆོས་བསླབ་ནས། མཁས་པ་གྱུར་ནས་བདག་ལ་ཕྲ་མ་གསོལ་ལུགས་སམ། བོན་སྐྱོང་རྒྱལ་པོ་བཀྲོངས་ལུགས་སམ། མོན་གྱི་རྒྱལ་པོའི་རྨི་ལྟས་འོང་ལུགས་སམ། གཡུང་དྲུང་གི་བོན་རིན་པོ་ཆེ་འདི་ནི་ནུབ་པ་འདྲ་གསུངས་ནས་བསྣུབས་སོ། ། ཞང་ཞུང་ཁྲི་སྡེ་ནི་ཡར་ཆད། སུམ་པ་སྟོང་སྡེ་ནི་མར་བུད། བོད་སིལ་བུར་སོང་བའི་དུས་དེར། ཞང་ཞུང་གི་རྒྱལ་པོའི་ཁབ་ཆེན་མ་ཁྱུང་བཟའ་མཚོ་རྒྱལ་དེས། བོད་ཀྱི་རྒྱལ་པོ་ལ་ཐུགས་ཀྱི་བརྣག་པ་སྐྱེས་ནས། གྱེར་སྤུངས་སྣང་བཞེར་ལོད་པོ་སྤྱན་དྲངས། ཟ་འོག་དགུ་རིམ་གྱི་གདན་བཏིངས། དར་དཀར་ཤ་བ་རིས་ཀྱི་གུར་ཕུབ། འབྲས་ཆང་དིང་བ་དང་། བདའ་དགུ་

དང་འདོད་དགུ་ནི་ཕུལ། གདུང་པའི་མཆི་མ་ཁྲག་ཏུ་གཏིགས་ནས་ཞུས་པ། བོན་སྐྱོང་རྒྱལ་པོ་ནི་བཀྲོངས། བོན་ཁྲིམས་དར་གྱི་མདུད་པ་ནི་ཞིག རྒྱལ་ཁྲིམས་གསེར་གྱི་གཉའ་ཤིང་ནི་ཆག བོན་ཁམས་སིལ་བུར་སོང་། གཡུང་དྲུང་བོན་གྱི་བསྟན་པ་ནི་ནུབ། འདི་ལྟ་བུའི་དུས་བྱུང་བས། ཐུགས་ཀྱི་བརྣག་པ་ཞུ་འཚལ་ཞུས་པས། སྣང་བཞེར་ལོད་པོའི་ཞལ་ནས། ང་ལ་སྤུ་བྱ་བ་གསེར་སྲང་གཅིག་ལ་ལོ་གསུམ་བསྒྲུབས་ནས་བཏང་ན། བོད་ཁམས་རླུང་གིས་འཁྱེར་བ་ཡོད་པ་འདི་བྱ་འམ། ཁྱུང་བྱ་བ་གསེར་སྲང་ཕྱེད་ལ་ཟླ་བ་གསུམ་བསྒྲུབས་ནས་བཏང་ན། ཡར་ལུང་སོགས་ཀ་ཁྲི་སྲོང་ལྡེ་བཙན་འཁོར་དང་བཅས་པ་ཕུང་པ་ཡོད་པ་དེ་བྱ་འམ། རྔུབ་བྱ་བ་གསེར་ཞོ་གཅིག་ལ་ཞག་བདུན་བསྒྲུབས་ནས་

བཏང་ན། རྒྱལ་པོ་ཉིད་སོད་པ་ཡོད་པ་འདི་བྱ་འམ། གསུངས་པས། མཚོ་རྒྱལ་གྱི་ཞལ་ནས་རྔུབ་མཛད་པར་འཚལ་ལོ་ཞུས་པས། གྱེར་སྤུངས་ཆེན་པོ་ད་རོག་མཚོ་གླིང་ལ། དར་དཀར་ཤ་བ་རིས་ཀྱི་གུར་ཕུབ། ཟ་འོག་དགུ་རིམ་གྱི་གདན་ལ་བཞུགས་ནས། ཞག་བདུན་བསྒྲུབས་ནས། གསེར་ཞོ་གཅིག་གསུམ་དུ་བཅད་ནས། སུམ་ནམ་གཅིག་སྲོད་ལ་འཕང་པས། ཡར་ལུང་ཤམ་པོའི་མགུལ་གྱི་མཚོ་ལ་བརྒྱབས་ནས། མཚོ་སྐམས་ཀླུ་བྲོས་པས། ཡར་ལུང་མཚོ་སྐམས་བྱ་བ་ཡོད་དོ། ། སུམ་ནམ་གཅིག་ནམ་ཕར་ཕྱེད་ཚུར་ཕྱེད་ལ་འཕང་པས། སོགས་ཁ་སྤུན་པོའི་རི་ལ་ཤ་བ་བདུན་ཉལ་བ་ལ་བརྒྱབས་ནས། གཉིས་ཤི་ལྔ་རེངས་པས། ཤ་བ་རིངས་ཀྱི་རི་བྱ་བ་ཡོད་དོ། གཅིག་ནམ་ཐོ་རངས་

འཕང་པས། སྐུ་མཁར་བྱི་བ་སྟག་རྩེ་ལ་བརྒྱབས་ནས། རྒྱལ་པོ་སྙུང་གིས་ཟིན་ནོ། ། རྒྱལ་པོ་རིག་པ་ཅན་དེས་ཞལ་ནས། གཡུང་དྲུང་བོན་གྱི་བསྟན་པ་བསྣུབས། བོན་སྐྱོང་རྒྱལ་པོ་བཀྲོངས། ད་ནངས་ཐོ་རངས་ཙྭོ་འོང་ལུགས་ཀྱིས། གྱེར་སྤུངས་ཆེན་པོ་ཐུགས་འཁྲོས་པ་ཡིན་པས། གསེར་ཕྱེ་འབྲོང་རུ་གང་ཁྱེར་ལ། མི་རྟ་བརྒྱ་ཐམ་པ་ཆོས་ཤིག གྱེར་སྤུངས་འཁྲོས་པ་དེ་ལ་གསོ་བའི་གདམས་པ་ཡོད་དོ། ། དེ་གདན་མ་དྲང་ན་ང་མྱུར་དུ་འཆི་བ་འདྲ་གསུངས་སོ། ། དེར་རྟ་པ་བརྒྱ་དྲྭ་བྱེའི་ལུང་པར་ཕྱིན་ནས། ཞང་ཞུང་གི་ལུག་རྫི་ལ་གཏམ་དྲིས་པས། གྱེར་སྤུངས་ཐུགས་ཀྱིས་བརྣག་པ་ཕྱུངས་ནས་བོད་ཀྱི་རྒྱལ་པོ་སྙུང་། གྱེར་སྤུངས་ལ་སྐུ་རྒྱལ་འབུལ། སྤྱན་འདྲེན་པས་གང་ན་བཞུགས་དྲིས་སོ། ། རྫི་བོས་སྨྲས་པ།

མཚོ་གླིང་གི་བྲག་དཀར་པོ་མ་གིའི་རྩ་ན་དར་དཀར་ཤ་བ་རིས་ཀྱི་གུར་ཕུབ་ནས་ཡོད། སྐུ་མ་ངེས་ཏེ་ཅི་ཡང་སྤྲུལ་ཟེར་རོ། ། དེར་ཁོང་རྣམས་ཀྱིས་རྟ་བཤས་ནས་ལྤགས་པས་གྲུ་བྱས། རྩིབས་མ་མཐུད་ནས་གྲུ་ཤིང་བྱས། སོག་པ་ལ་ཀོ་སྐྱ་བྱས་ནས་མཚོ་ལ་གྲུ་བཏང་ནས་ཕྱིན་པས། ཟ་འོག་དགུ་རིམ་གྱི་གདན་སྟེང་ན། ཤེལ་གྱི་རྣ་རུ་གཅིག་ཏུ་སྤྲུལ་ནས་འདུག་པ་ལ། གསེར་ཕྱེ་འབྲོང་རུ་གང་ཕུལ་ནས་བསྐོར་བ་དང་ལྷ་ཕྱག་བྱས་པས། ཤེལ་གྱི་རྣ་རུ་གྱེར་སྤུངས་སུ་སྐུ་བཞེངས་ནས་གསུངས་པ། བོན་སྐྱོང་རྒྱལ་པོ་བཀྲོངས། གཡུང་དྲུང་བོན་གྱི་བསྟན་པ་བསྣུབས། ཐུགས་ལས་བརྣག་པ་སྐྱེས་ནས་ཀྱང་། བོད་ཀྱི་རྒྱལ་པོ་གྲོངས་ན་བོད་ཁམས་ཕུང་བར་

འགྲོ་བ་ལ། ད་ངས་སྨྲས་པ་ཁས་ལེན་ནམ་གསུངས། བློན་པོས་ཞུས་པ། རྗེ་ཁྲི་སྲོང་ལྡེའུ་བཙན་གྱིས་ཞལ་ནས། དང་པོ་གཡུང་དྲུང་བོན་བསྣུབས་པ་ཡང་ངས་མ་ཉེས་ཏེ། བྷོ་ཏི་ས་ཏྭ་དང་རྒྱ་གར་གྱི་མཁན་པོ་རྣམས་དང་། འཁོར་གྱི་བློན་པོ་རྣམས་ཀྱིས་ཕྲ་མ་ལགས། ད་ཅི་ལྟར་གསུངས་པ་བཀའ་ཉན་ཞུས་པས། འོ་ན་ངའི་ཚིག་བཞི་འདི་སྟེར་རམ། ངས་སྤྱོད་པའི་ཞང་ཞུང་གི་བོན་སྡེ་སུམ་བརྒྱ་དྲུག་ཅུ་འདི་མི་བསྣུབ་པ་དང་གཅིག གུ་རིབ་ཀྱི་མི་སྡེ་འདི་ལ་ཡུལ་ཡར་ལུང་སོགས་ཁ་བྱིན་ནས། བླ་དང་བློན་གྱི་ཁྲལ་མེད་པར་གཡས་གྲལ་འཇོག་པ་དང་གཉིས། རྗེ་ལིག་མི་རྐྱའི་སྐུ་ཚད་དུ། གསེར་གྱི་མཆོད་རྟེན་ལ་གཡུང་དྲུང་འདོམས་གང་དགར་བ་དང་། ཁྱུང་བཟའ་མཚོ་རྒྱལ་གྱི་སྤྱན་སྔར། ལྷུ་བཅུ་གཉིས་

མགོ་དང་བཅུ་གསུམ་གྱི་སྟོང་མཇལ་བ། གཙིགས་སུ་སྦྱིན་ནམ་གསུངས་སོ། ། དེར་དབང་བློན་མི་གསུམ་གྱིས་ཁས་བླངས་སོ། ། དེ་ནས་གྱེར་སྤུངས་རྗེའི་སྤྱན་སྔར་གདན་སྐྱོད་ནས། ཕྱིར་ལྡོག་གི་ཆོ་ག་གསང་ཐིས་འཕར་མ་དགུ་སྐོར་མཛད། རྗེའི་བུ་ག་དགུ་ནས་གསེར་གྱི་སྐུད་པ་དར་སྐུད་སྒྲིལ་མ་ཙམ་རེ་ཡང་བཏོན་ནོ། ། སྲང་ལ་བཅལ་བས་སུམ་ནམ་གཅིག་ཚང་བར་བྱུང་ངོ་། ། དེའི་རྗེས་ལ་ཁྲག་ངན་དང་རྣག་དང་ཆུ་སེར་ལས་སོགས་པ་མང་དུ་བཏོན་ནས་བསྙུངས་པ་དྭངས་སོ། ། རྒྱལ་པོས་ཡང་སྐུ་ཤིན་ཏུ་དྲིན་ཆེ་ནས། ཞང་ཞུང་བོན་སྡེ་རྣམས་མ་བསྣུབས་པ་ལགས་སོ། ། གུ་རིབ་མི་སྡེ་ལ་ཡུལ་ཡར་ལུང་སོག་ཁ་བྱིན་ནས། གྲལ་གཡས་ལ་བཞག་གོ། ཞང་ཞུང་རྒྱལ་

པོའི་སྐུ་ཚད་དང་མི་སྟོང་བཅུ་གསུམ་བཙུན་མོའི་སྤྱན་སྔར་བརྫངས་སོ། ། དེར་གཡུང་དྲུང་བོན་གྱི་བསྟན་པ་དར་ཞིང་རྒྱས་པར་བཞུགས་དུས་ནས། བཀའ་བྱིན་རླབས་ཀྱི་བདག་པོ་གྱེར་སྤུངས་སྣང་བཞེར་ལོད་པོ་ལ། མཁས་པ་སྟོང་རྒྱུང་གིས་ཞུས་ཏེ། བོན་སྒོ་བསམ་གྱིས་མི་ཁྱབ་པ་ཞུས་སོ། ། དེ་རྣམས་སྤྱིར་ཁ་བྱང་རྒྱས་པར་གསལ་ལོ། འདི་ནི་བསྡུས་པ་ཡིན་ནོ། ། སྙན་བརྒྱུད་མ་ནུབ་པའི་གཏན་ཚིགས་སྭོ། ། རྫོགསྷོ། ། དགེའོ། ། བཀྲ་ཤིས་སོ། །

ཡེ་ཤེས་བཞི་སྦྱོར་གྱི་གདམས་པ་བཞུགས་ལགས་སོ། །

༄༅། ། ། ། རྒྱུད་པའི་བླ་མ་རྣམས་ལ་ཕྱག་འཚལ་ལོ། ། ཡེ་ཤེས་བཞི་སྦྱོར་གྱི་ཤི་ཁ མ་ལ་ངོ་སྤྲད་པ་འདི་ལ་དོན་བདུན་གྱིས་བསྟན་ཏེ། དེ་གང་ཞེ་ན། ཡེ་ཤེས་བཞི་ལ་དོན་གྱིས་སྦྱར་བའི་གདམས་པ་བསྟན་པ་ལ། དེ་ཡང་ཡེ་ཤེས་བཞི་ནི། ཅི་ལ་ཡང་མ་ཆགས་

པའི་ཡེ་ཤེས། འདའ་ཁ་དུས་ཀྱི་ཡེ་ཤེས། དབྱིངས་སུ་འགྲོ་བའི་ཡེ་ཤེས། ཀློང་དུ་གྱུར་པའི་ཡེ་ཤེས་དང་བཞི། དེ་ལ་ཡེ་ཤེས་བཞི་ནི། སྣང་བ་ལ་སྦྱར་བ་དང་། ཕུང་པོ་ལ་སྦྱར་བ་དང་། ཡི་གེའི་འཕྲོ་འདུ་ཡིས་ཤེས་པའི་འཐོན་འཇུག་ལ་སྦྱར་བ་དང་། ཀློང་དུ་གྱུར་པས་བོན་སྐུའི་བདེ་བ་ཆེན་པོ་ལ་སྦྱར་བའོ། །དེ་ལ་ཅི་ལ་ཡང་མི་ཆགས་པའི་ཡེ་ཤེས་ཀྱི་སྣང་བ་ལ་སྦྱར་བ་ནི། དགྲ་གཉེན་ཟས་ནོར་ལ་མ་ཆགས་

སྟེ། ཐ་མ་སངས་རྒྱས་པའི་བསྟན་འབྱུང་བའི། བླ་མ་དང་ཡི་དམ་གྱི་ལྷ་ལ་མ་ཆགས་པའོ། །དཔེ་འཁོར་བ་ལ་ཆགས་པ་དང་བྲལ་བའི་གདམས་པ་ཡིན། འདའ་དུས་ཀྱི་ཡེ་ཤེས་ཀྱིས་བདུད་བཞི་བསལ་ཏེ། ཕུང་པོའི་བདུད་ནི་འབྱུང་བ་བཞི། བེམ་པོའི་རང་བཞིན་ཡུམ་གྱི་ངང་དུ་ཡེ་སངས་རྒྱས་ལ། སེམས་ནི་གསལ་སྟོང་གི་རང་བཞིན་ལས་དེ་གཉིས་མ་ཡིན་པའི་ཕུང་པོ་གཅིག་ལོགས་ན་མེད་པར་ཤེས་པས་ཕུང་པོའི་བདུད་སེལ་ལོ། །ལུས་སེམས་གཉིས་ལ་རྒྱུ་མ་གྲུབ་ཅིང་། ཡེ་ཤེས་ལྔ་ཡི་རང་བཞིན་དུ་རྟོགས་པས་ནི་ཉོན་མོངས་པའི་བདུད་སེལ་ལོ། །དེར་ལུས་སེམས་གཉིས་གསལ་འཆི་རྒྱུ་མ་གྲུབ་སྟེ་སྐྱེ་ཤི་དོན་དམ་པར་མེད་པར་རྟོགས། འཆི་བདག་གི་བདུད་སེལ་ལོ།